b"\n_START_ARTICLE_\nRoberto Moreno\n_START_SECTION_\nFormula 1 -ura\n_START_PARAGRAPH_\nMorenon ensimm\xc3\xa4inen tilaisuus F1-sarjassa tuli, kun h\xc3\xa4n p\xc3\xa4\xc3\xa4si korvaamaan loukkaantunutta Nigel Manselli\xc3\xa4 Lotukselle vuoden 1982 Hollannin Grand Prix'hin. Moreno oli kuitenkin huonosti valmistautunut ja karsiutui. T\xc3\xa4m\xc3\xa4 tahrasi Morenon maineen, jonka elpyminen kesti useita vuosia. Mainettaan Moreno pyrki paikkaamaan ajamalla 1980-luvun puoliv\xc3\xa4liss\xc3\xa4 Yhdysvalloissa IndyCar-sarjaa._NEWLINE_1980-luvun loppupuolella Moreno palasi Formula 1 -sarjaan, mutta h\xc3\xa4n ajoi pieniss\xc3\xa4 talleissa, joissa kilpailuun asti p\xc3\xa4\xc3\xa4seminenkin oli yleens\xc3\xa4 hyv\xc3\xa4 saavutus. Kaudella 1987 Moreno ajoi ranskalaisen AGS:n toista autoa. AGS:lt\xc3\xa4 tie vei Colonille vuonna 1989. Tulokset olivat laihoja, mutta Colonilla Moreno peittosi helposti ranskalaisen tallikaverinsa, Pierre-Henri Raphanelin. Vuonna 1990 Moreno siirtyi italialais-sveitsil\xc3\xa4iseen EuroBrun-talliin, jossa h\xc3\xa4n murskasi rahalla ajavan Claudio Langesin, er\xc3\xa4\xc3\xa4n 1990-luvun surkeimmista F1-kuljettajista. J\xc3\xa4lkik\xc3\xa4teen ajatellen Morenon onneksi EuroBrun j\xc3\xa4tti leikin kesken ennen kauden loppua. Kaudella 1990 Moreno oli parhaimmillaan kerran toisena Japanin GP:ss\xc3\xa4, joka j\xc3\xa4i h\xc3\xa4nen ainoaksi palkintosijaksi._NEWLINE_Kun Benetton-kuljettaja Alessandro Nannini menetti toisen k\xc3\xa4tens\xc3\xa4 helikopterionnettomuudessa, Moreno sai yst\xc3\xa4v\xc3\xa4ns\xc3\xa4 Nelson Piquet'n avulla loppukaudeksi Nanninin paikan Benettonilta. Moreno kiitti tilaisuudesta Japanin Grand Prix'ssa sijoittumalla toiseksi Piquet'n j\xc3\xa4lkeen, ja t\xc3\xa4ydensi n\xc3\xa4in Benettonin kaksoisvoiton. Vahva n\xc3\xa4ytt\xc3\xb6 takasi Morenolle Benetton-sopimuksen my\xc3\xb6s kaudelle 1991._NEWLINE_Kaudella 1991 Moreno sai pisteit\xc3\xa4 ja h\xc3\xa4nen tasonsa oli hyv\xc3\xa4, mutta palkintosijoja ei en\xc3\xa4\xc3\xa4 tullut. Belgian Grand Prix'n j\xc3\xa4lkeen Benettonin tallip\xc3\xa4\xc3\xa4llikk\xc3\xb6 Flavio Briatore rikkoi Morenon kanssa tehdyn sopimuksen ja palkkasi Morenon tilalle nousevan kyvyn, Michael Schumacherin. Moreno ajoi loppukaudella viel\xc3\xa4 Italian Grand Prix'n Jordanilla ja kauden p\xc3\xa4\xc3\xa4t\xc3\xb6skilpailun Australiassa Minardilla. Morenon F1-ura n\xc3\xa4ytti n\xc3\xa4hneen parhaat hetkens\xc3\xa4._NEWLINE_Kaudella 1992 Moreno ajoi Andrea Modan toimintakunnossa pidetty\xc3\xa4 autoa. Andrea Moda ei ollut kuitenkaan tosissaan mukana, eiv\xc3\xa4tk\xc3\xa4 Moreno ja tallikaveri Perry McCarthy yleens\xc3\xa4 l\xc3\xa4p\xc3\xa4isseet edes esikarsintoja. Kauden ainoan kilpailunsa Moreno ajoi Monacon Grand Prix'ssa. Kausi j\xc3\xa4i kesken, kun autourheilun kattoj\xc3\xa4rjest\xc3\xb6 FIA sulki Andrea Modan sarjasta._NEWLINE_Morenon viimeinen tilaisuus Formula 1 -sarjassa tuli vuonna 1995 uuden Forti Corse-tallin kanssa. Fortilla ei kuitenkaan ollut asiaa edes keskijoukkoon, joten Morenon viimeinen kausi kului l\xc3\xa4hinn\xc3\xa4 taistellessa tallikaveri Pedro Dinizin ja Pacific-tallin kuljettajien kanssa.\n_START_SECTION_\nIndyCar ja CART\n_START_PARAGRAPH_\nKaudelle 1996 Moreno siirtyi PPG IndyCar World Seriesiin, jossa h\xc3\xa4n ajoi Payton/Coyne Racingin toista Lola-Ford Cosworth -autoa. Pienen tallin voimavarat huomioiden kausi oli varsin menestyksek\xc3\xa4s Morenon osalta. Moreno ajoi tallin ensimm\xc3\xa4isen palkintosijan U.S. 500 -kilpailussa, joka oli luotu kilpailevan IRL-sarjan Indianapolis 500 -kilpailun vastineeksi._NEWLINE_Seuraavan kauden ensimm\xc3\xa4iseen kilpailuun Moreno osallistui Payton/Coyne-tallin autolla, mutta ennen kauden toista kilpailua h\xc3\xa4net korvattiin varakkaammalla Paul Jasperilla. Kyseisess\xc3\xa4 kauden toisessa kilpailussa sarjan k\xc3\xa4rkinimiin kuulunut Newman/Haas Racingin Christian Fittipaldi loukkasi jalkansa, ja h\xc3\xa4nen korvaajakseen valittiin Moreno. Moreno ajoikin yleens\xc3\xa4 hyvin paikatessaan Fittipaldia. Fittipaldin palattua Moreno ajoi viel\xc3\xa4 yhden kilpailun Bettenhausen Motorsports -tallin kalustolla._NEWLINE_Hyvist\xc3\xa4 n\xc3\xa4yt\xc3\xb6ist\xc3\xa4 huolimatta paikkaa kaudeksi 1998 ei l\xc3\xb6ytynyt muualta kuin yleens\xc3\xa4 yksitt\xc3\xa4isiin kilpailuihin osallistuvasta Project Indy -tallista, jossa Moreno ajoi kaksi ensimm\xc3\xa4ist\xc3\xa4 kilpailua Reynard-Mercedes -autolla. Moreno kuitenkin korvattiin Domenico Schiattarellalla, ja j\xc3\xa4lleen h\xc3\xa4n oli ilman ajopaikkaa. Milwaukeen kilpailussa Moreno kuitenkin paikkasi j\xc3\xa4lleen loukkaantunutta Fittipaldia._NEWLINE_Vuodet 1999 - 2003 Moreno jatkoi CART/Champ Car -sarjassa. Kaudella 1999 h\xc3\xa4n teki tuuraajan t\xc3\xb6it\xc3\xa4 PacWestill\xc3\xa4, Mark Blundellin korvaajana, ja j\xc3\xa4lleen joissakin kilpailuissa Newman/Haasilla Fittipaldin paikalla. Kausiksi 2000 - 2001 Moreno sai vihdoin koko kauden kattavan paikan Patrick Racingilt\xc3\xa4. Kaudella 2000 Moreno otti ensimm\xc3\xa4isen voittonsa Clevelandin kilpailussa, ja h\xc3\xa4n voitti j\xc3\xa4lleen Vancouverin katuratakilpailussa 2001. Kausi 2002 j\xc3\xa4i v\xc3\xa4livuodeksi, mutta kaudella 2003 Moreno ajoi Herdez Competicion -tallissa Mario Dominguezin parina. Kauden lopussa Moreno ilmoitti lopettavansa. Moreno oli hyvin suosittu kuljettaja Amerikassa iloisen luonteensa ansiosta._NEWLINE_Kauden 2006 lopulla ja talvella 2006 - 2007 Moreno on toiminut Champ Car -sarjan uuden Panoz DP01 -auton p\xc3\xa4\xc3\xa4testaajana."